
A kutatást 2022 tavaszán kezdtem el 3.osztályos tanulókkal, amelyet a környezetismeret
tantárgy 1-2.évfolyamon való megszűnése motivált. Azért választottam ezt a korosztályt, mert
ez volt az utolsó olyan tanév, amikor még a tanulók 1-4. évfolyamig tanulnak
környezetismeretet.
Kutatásomban szerettem volna választ kapni arra a kérdésre, hogy az 1-2.osztályban
megszűnt környezetismeret tantárgy hiánya mit okoz, a Nemzeti Alaptantervben
megfogalmazott új nevelési színterek mennyire tudják pótolni a tantárgy hiányát, valamint a
beintegrálás során mennyire tud megvalósulni a tantárgyi tartalom hiánytalan átadása.
A kutatás előtt úgy gondoltuk, hogy a NAT-ban megfogalmazott nevelési színterek nem
váltják ki a tantárgy hiányát, a magyar nyelv és irodalom tantárgyba való beintegrálás során a
környezetismeret elméleti alapok részletessége elsikkad, az ismeretterjesztő
szövegfeldolgozás pedig egyáltalán nem egyenlő a diszciplína tanításával.
A mintavétel során kvantitatív kutatást végeztem, amelyet alsó tagozatos gyermekeknek
készített környezetismereti mérőlapokkal, valamint pedagógusi interjúkat is készítettem 2022-
ben. A 2023-as mérés során már csak diagnosztikus tesztet töltettünk ki.
Mind két mérés során az ország minden vármegyéjéből érkezett vissza kitöltött mérőlap.
Az általános iskolák választása véletlenszerű módon történt. A 2022-es mérésben 2288 tanuló
vett részt, 80 pedagógus adott interjút. 2023-ban, a kutatás második felében még nagyobb a
mintaszám, 2606 tanuló töltötte ki a mérőlapot teljes megyei lefedettségben.
A két mérés eredményei alapján bizonyítható, hogy a kutatás előtt megfogalmazott
hipotéziseink többsége igazolást nyertek, hiszen a tanító pedagógusok többsége nem örül a
környezetismeret tantárgy megszűnésének 1-2. évfolyamon, a NAT-ban megfogalmazott
nevelési színterek nem kínálnak megoldást a tantárgy hiányára, a gyakorlatorientált
témakörök rossz eredményeket hoztak a 2022-es mérésben, amelyek valóban tovább
romlottak 2023-ban is. 2022-ben Vas és Nógrád vármegye teljesített a legjobban, meglepő
módon Veszprém vármegye eredményei mutatták a legrosszabb tendenciát. 2023-ban Heves
vármegye teljesített a legjobban, Pest vármegye eredményei egyik irányban sem emelkednek
ki.



